**שי אביטל** (נולד ב-12 בספטמבר 1977) הוא סוכן דוגמניות ישראלי לשעבר ובעלים של "סוכנות הדוגמנות עלית All in one" (לשעבר "סוכנות מודלס").

ביוגרפיה
--------

אביטל נולד באשדוד בשם "שי אבוטבול". למד בתיכון מקיף א' ע"ש רוגוזין בעיר ושיחק כקשר בקבוצת הנוער של בית"ר אשדוד. בצעירותו שינה שם משפחתו ל"אביטל". לפני גיוסו לצה"ל הציע את עצמו לסוכן הדוגמנות רוברטו בן-שושן כדוגמן. לאחר שחרורו מצה"ל בשנת 1998 עבר להתגורר בתל אביב הצטרף לבן שושן כשותף. בשנת 2001 פורקה השותפות בשל מחלוקת בין השניים. לאחר הפירוק פתח אביטל סוכנות דוגמנות משל עצמו.

### טענות על הטרדות מיניות, מעשים מגונים ואונס

בשנת 2008 פורסם בעיתון מעריב תחקירה של העיתונאית גלי גינת, בו נטען כי אביטל הטריד מינית שלוש דוגמניות שייצג בין השנים 2003–2005. עוד פורסם כי ב־2005 אביטל נעצר ונחקר בחשד לביצוע מעשה מגונה, אולם אז לא הוגש נגדו כתב אישום. בשלהי נובמבר 2008 פסק בית משפט השלום בתל אביב כי על אביטל לשלם פיצוי לדוגמנית ישראלה אבתאו בסך 100,000 ש"ח לפי סעיף 6(ב) לחוק למניעת הטרדה מינית. בית המשפט קיבל את טענתה של אבתאו לפיה אביטל הטריד אותה מינית בארבעה אירועים שונים. באחד מהאירועים חיכך מול עיניה את תמונתה על גבי איבר מינו, ובאחר נכנס למיטתה כשישנה.

ב־24 ביולי 2021 שודר תחקיר בתוכנית "הצינור" בערוץ 13, בו התלוננו מספר דוגמניות ישראליות על הטרדות מיניות ואונס שלהן על ידי אביטל. עורך דינו ששי גז דחה את טענות וטען כי הן מנסות להכתים את שמו. יום קודם העלתה הדוגמנית וכוכבת הריאליטי הילה קרוגמן לחשבון האינסטגרם שלה פוסט בו טענה כי אביטל הטריד אותה מינית וניסה לאנוס אותה. מספר ימים לפני חשיפת הפרשה בתקשורת, יצא אביטל לטיול מחוץ לישראל. 26 נשים הגישו תלונה במשטרה נגד אביטל. באוקטובר 2022 הגישה צעירה תלונה במשטרת ניו יורק. הצעירה שהגיעה במיוחד לעיר ניו יורק, טענה כי אביטל פגע בה מינית.

אביטל, ששהה בבודפשט, התבקש על ידי אנשי חב"ד בעיר שלא להגיע לבית חב"ד, לאחר שעודכנו בפרטי הפרשה על ידי העיתונאי חיים אתגר. ארגון נעמ"ת יצא בקמפיין ברשתות החברתיות בדרישה להחזירו לישראל לצורך חקירה. במסגרת הקמפיין, נתלו ברחבי ישראל שלטים עם הכיתוב "Wanted" ("מבוקש"). יו"ר הארגון, חגית פאר, קראה למשטרה להחזירו ארצה לצורכי חקירה.

ב-19 באוגוסט 2022 עצרה משטרת הולנד את אביטל באמסטרדם, בשיתוף פעולה עם משטרת ישראל. ב-5 בספטמבר 2022 פרקליטות המדינה הגישה בקשה להסגרת לישראל. בנובמבר 2022 אישר בית המשפט ההולנדי את הבקשה, וב-3 בינואר 2023 הוא הוסגר.

ביולי 2023 פורסם כי 20 תלונות שהוגשו נגד שי אביטל נגנזו, וכי נותרו נגדו שלושה תלונות פתוחות האחת בחשד למעשים מגונים, השנייה בחשד למעשה סדום, והשלישית שיבוש מהלכי חקירה. עורכי דינו, שרון נהרי וששי גז, מסרו לתקשורת: "היה לנו ברור מההתחלה שהתלונות ייגנזו, וגם במה שנשאר הוא יזוכה".

ביולי 2023, לאחר שנגנזו 20 תלונות כנגדו, עומת שי אביטל מול אחת המתלוננות, הדוגמנית גל גברעם, כחלק ממאמצי המשטרה לעבות את כתב האישום. בעימות טענה גברעם כי אביטל ביצע בה מעשים מגונים, והוא מצידו הכחיש.

קישורים חיצוניים
----------------

* שי אביטל, ברשת החברתית אקס (טוויטר)
* שי אביטל, ברשת החברתית אינסטגרם
* אטילה שומפלבי, שי אביטל והצד האפל של עולם הדוגמנות | הפודקאסט היומי, באתר ynet, 28 ביולי 2021
* רן בוקר, "הוא דחף את הלשון שלו, נדבק אליי כמו לטרף": הנשים שהתלוננו נגד שי אביטל, באתר ynet, 19 באוגוסט 2022

הערות שוליים
------------

1. ↑  זיוה מוגרבי-קובני, "שנים הוא התעלל בי": ההוכחות להתנהלותו של שי אביטל, באתר ישראל היום, 25 ביולי 2021
2. ↑  סעיף 6(ב) לחוק למניעת הטרדה מינית, התשנ"ח–1998
3. ↑  סעיף 3 לחוק למניעת הטרדה מינית, התשנ"ח–1998
4. ↑  ת"א 66328/04 (ת"א) **עלית מודל ישראל (2003) בע"מ נ' רוברטו קאסטינג בע"מ ואחרים**, ניתן ב-30 בנובמבר 2008
5. ↑  גיא לרר, תחקיר הצינור: טענות לאונס לכאורה שביצע סוכן הדוגמניות, באתר חדשות 13, 24 ביולי 2021
6. ↑  וואלה! תרבות‏, "הוריד את מכנסיו וניסה לחדור אלי בכוח": צעירה טוענת ששי אביטל ניסה לאנוס אותה, באתר וואלה!‏, 23 ביולי 2021
7. ↑  זוהר צלח, ‏זה מקום המסתור אליו נמלט שי אביטל, באתר ‏מאקו‏, 26 ביולי 2021
8. ↑  רן בוקר, "הוא דחף את הלשון שלו, נדבק אליי כמו לטרף": הנשים שהתלוננו נגד שי אביטל, באתר ynet, 19 באוגוסט 2022
9. ↑  ערן סויסה, דיווח: תלונה נוספת נגד שי אביטל - הפעם בארה"ב, באתר ישראל היום, 13 באוקטובר 2022
10. ↑  רן בוקר, "שי אביטל לא יוכל להגיע יותר לבית חב"ד בבודפשט", באתר ynet, 7 בדצמבר 2021
11. ↑  מערכת Ice, שי אביטל מככב בקמפיין חדש: "לא נניח לנושא", באתר אייס, 12 בדצמבר 2021
12. ↑  ענבל אלמליח, "עשרות נשים התלוננו על שי אביטל, והמשטרה שמה עליהן פס", באתר ישראל היום, 15 בדצמבר 2021
13. ↑  רן בוקר, פניה למפכ"ל המשטרה: "פעל מיידית להבאת שי אביטל לישראל", באתר ynet, 9 בדצמבר 2021
14. ↑  לירן לוי, לקראת הסגרה: שי אביטל, החשוד בעבירות מין, נעצר באמסטרדם, באתר ynet, 19 באוגוסט 2022
15. ↑  לירן לוי, אביטל יישאר במעצר בהולנד, החשדות נגדו נחשפו: "סיפק סמים לקטינה ואז נגע בה, נישק בכוח ברמנית", באתר ynet, 22 באוגוסט 2022
16. ↑  טובה צימוקי, לירן לוי, הפרקליטות הצליחה לבסס ראיות לכתב אישום: ישראל הגישה להולנד בקשת הסגרה לשי אביטל, באתר ynet, 5 בספטמבר 2022
17. ↑  גלעד מורג, 20 מהתלונות נגד שי אביטל נגנזו על ידי הפרקליטות, באתר ynet, 24 ביולי 2023
18. ↑  העימות בין גל גברעם לשי אביטל: "תסתכל עליי ותגיד שלא נגעת בי" | חדשות 13, באתר רשת 13